Hechdan ko‘ra kech yaxshi: 35 yoshdan keyin muvaffaqiyatga erishgan mashhur ayollar (foto)

Yosh muvaffaqiyat qozonishga to‘sqinlik qilmasligini hammasiga faqat o‘z iste’dodi bilan erishgan eng omadli va badavlat ayollar haqida ma’lumot beramiz.
Katerina Feyk, Flickr asoschilaridan biri, 1969 yilda tug‘ilgan.
Moliyaviy ahvoli: 9,6 million dollar

Katerinaning otasi amerikalik, onasi esa filippinlik bo‘lgan. Bolaligida ota-onasi unga televizor ko‘rishni taqiqlagan, shuning uchun Katerinaning yagona ovunchi — she’riyat va mumtoz musiqa bo‘lgan.
U 1991-yil Vassar kollejida san’at yo‘nalishi bo‘yicha bakalavr darajasini olgan, lekin boshqa sohani tanlagan. U McDonald’s, Colgate-Palmolive va Nike kabi yirik kompaniyalarida ishlagan Organic Online veb-ishlab chiqish agentligining yetakchi dizayneri sifatida faoliyat yuritgan.
U birinchi biznesini 2002-yilda Vankuverda boshlagan. Bu “Hech qachon tugamaydigan” (Game Neverending) deb nomlangan juda ko‘p o‘yinchilar tomonidan o‘ynaladigan onlayn o‘yin edi. 2004-yilda, ya’ni Katerina 35 yoshida Flickr’ga asos soldi. Yangi mahsulot dunyodagi eng yirik bizneslardan biriga aylandi. 2005-yilda kompaniyani Yahoo! sotib oldi.
Toni Morrison, yozuvchi, 1931-yilda tug‘ilgan
Moliyaviy ahvoli: 24 million dollar

Toni adabiyot bo‘yicha bir qancha mukofotlarni qo‘lga kiritmasidan oldin (u Pulitser va Nobel mukofotlariga sazovor bo‘lgan), faoliyatini kitoblarni tahrir qilishdan boshlagan.
1960-yilda Toni Random House’da muharrir bo‘lib ishlagan. Turmushidan ajrashgandan keyin ikki o‘g‘lini yakka o‘zi tarbiyalagan. U Toni bo‘lishidan oldin oddiygina Xloye Ardeliya Vofford edi. Bo‘lajak yozuvchi oddiy ishchilar oilasida o‘sgan, lekin bolaligidan o‘qishni yaxshi ko‘rardi.
Kornell universitetida magistrlik darajasini olgandan so‘ng, Toni Janubiy Texas universitetida ingliz tili o‘qituvchisi bo‘lib ishlay boshladi. Toni birinchi kitobi — “Moviy ko‘zlar”ni 39 yoshida yozgan. Bu Tonining Govard universitetidagi yozuvchi va shoirlarning norasmiy to‘garagida o‘qigan ilk hikoyasi edi.
Tanqidchilar qora tanli yozuvchining birinchi asarini iliq kutib olishgan bo‘lsa-da, ikkinchi kitobidan farqli o‘laroq unchalik yaxshi sotilmaydi. Ikkinchi asari “Sula” Milliy kitob mukofotiga nomzod bo‘ladi. 1987-yilda Toni Pulitser mukofotiga sazovor bo‘lgan “Sevgilim” asarini nashr ettiradi. Bu vaqtda yozuvchi 58 yoshda edi.
Arianna Haffington, The Huffington Post gazetasi asoschilaridan biri, 1950-yilda tug‘ilgan.
Moliyaviy ahvoli: 50 million dollar

Arianna familiyasi bilan ataladigan gazeta — The Huffington Post’ga asos solganida 55 yoshda edi. Arianna har doim gazeta biznesiga yaqin bo‘lgan, chunki u gazetga egalik qiluvchi yunon oilasida tug‘ilgan. 16 yoshida u Angliyaga ko‘chib o‘tdi va  bu yerda iqtisod yo‘nalishi bo‘yicha tahsil oldi.
Huffington Post 2005-yilda kichik, ko‘pchilikka tanish bo‘lmagan internet nashr sifatida ish boshlagan, 2011-yilda esa AOL internet-kompaniyasi uni 315 million dollarga sotib olgan.
2009-yilda Arianna Forbes jurnalining eng nufuzli ayollari ro‘yxatiga kiritildi. U 15 ta kitob yozgan va o‘zini “uyquni ommalashtiruvchi” deb ataydi: u uyquning turmushdagi o‘rni va nima uchun yetarli darajada uxlash muhimligi haqida so‘z yuritadi.
Nina Zagat, restoran tanqidchisi, 1942-yilda tug‘ilgan
Moliyaviy ahvoli: 200 million dollar

Hozirda restoran tanqidchilari Nina va Tim Zagatning ismlari butun dunyoga ma’lum. Ammo 1979-yilgacha er-xotin shunchaki korporativ advokatlar edi. Ular Parijda ishlar, Nina mashhur Le Cordon Bleu oshpazlik maktabi darslariga yozilgunga qadar hayotlari bir tekisda davom etayotgandi.
Shunday qilib, ular birgalikda Parij restoranlarini o‘rganishni va ular haqida qisqacha sharhlar yozishni boshladi. Er-xotin Nyu-Yorkka qaytgach, do‘stlaridan ular tashrif buyurgan restoranlarga qiziqa boshladi. 1980-yilga kelib Nina va Tim biznes g‘oya ishlab chiqishdi: ikki yil o‘tgach esa ilk restoran qo‘llanmasini nashr etishdi.

Uch yil o‘tgach, “Gid Zagat” New York Times talqiniga ko‘ra, eng ko‘p sotilgan qo‘llanmaga aylandi. Juftlik Los-Anjeles, San-Fransisko va Chikagodagi restoranlarga tashrif buyurishdi va har bir yangi shaharda tobora ko‘proq muvaffaqiyat qozonishdi.
1987-yilda Tim mazkur biznesni rivojlantirish uchun advokatlik ishini tashladi, ko‘p o‘tmay Nina ham unga ergashdi. O‘sha paytda Nina 47 yoshda edi.
Barbara Bredli Bekgard, Vera Bradley asoschilaridan biri
Moliyaviy ahvoli: 270 million dollar

Barbara va uning qo‘shnisi Patrisiya Miller 1980-yillarda paxtadan sumka ishlab chiqaruvchi kompaniya ochdi. Bekgard uyining yerto‘lasi ishlab chiqarish korxonasi bo‘lgan, boshlang‘ich kapital esa atigi 250 dollar edi. G‘oya oddiy: ayollar uchun aksessuarlar ishlab chiqarish edi.
2005-yilda kompaniya daromadi 100 million dollardan oshdi. Hozirgi kunda kompaniya xodimlarining 70 foizi va beshta top-menejerning uchtasi ayollardir. Barbara va Patrisiya Vera Bradley’ga asos solganlarida Barbara 42 yoshda edi.
Linda Vaynmann, Lynda.com onlayn-resursi asoschisi, 1955-yilda tug‘ilgan
Moliyaviy ahvoli: 1,5 milliard dollar

Linda kompyuterda ishlashni mustaqil ravishda o‘rgangan. Avvaliga u 1982-yilgacha ishlagan ikkita internet-do‘kon ochdi.  Keyinchalik esa Lynda.com raqamli san’at maktabining onlayn ta’lim platformasiga 40 yoshida turmush o‘rtog‘i Bryus bilan birgalikda asos soldi.
2004-yilda saytda 100 ta kurs bor edi. 2013-yil yanvar oyida Lynda.com bir guruh venchur fondlaridan 103 million dollarlik sarmoya oldi. 2015-yilning may oyida esa Lynda.com Linkedin tomonidan 1,5 milliard dollarga sotib olindi.